Oláh Ibolya

Oláh Ibolya (Nyíregyháza, 1978. január 31. –) Petőfi- és Gundel-díjas magyar énekesnő, dalszerző.

Élete 

Cigány családban született. Szülei lemondtak róla, csecsemőotthonba került, majd a tiszadobi nevelőintézetben zöldség- és fűszernövény-termesztő szakmunkás-képesítést szerzett. Öntevékenyen kezdett énekelni és gitározni. Tanult egy budapesti zeneművészeti szakiskolában is, de félbehagyta. Sikertelenül próbálkozott néhány alkalommal énekesi vetélkedőkön, míg végül a 2003–2004-es Megasztár (TV2) átütő sikert hozott számára a második helyezéssel. 2004. június 5-én  ember előtt énekelt egy ingyenes budapesti rendezvényen, amelyen Sting is fellépett.

2005. augusztus 19-én Bozóki András kulturális minisztertől Miniszteri Elismerő Oklevelet kapott. 2005. augusztus 20-án este, a hivatalos állami ünnep nyitányaként ő énekelte el a Magyarország című dalt (René Dupéré – Geszti Péter).

Brüsszelben, az Európai Parlament épületében, valamint Hollandiában is fellépett már.

2011 novemberében a nyilvánosság előtt is vállalta, hogy leszbikus.

2013 szeptemberében csatlakozott a Karmapirin nevű nyíregyházi bluesrock zenekarhoz. A kapcsolat rövid ideig tartott.

2014-ben az énekesnő bekerült A Dal 2014 eurovíziós nemzeti dalválasztó show elődöntőjébe 1 percig sztár című dalával.

2016 elején a Gondolj rám c. film egyik dalát adta elő a szerzővel, Presser Gáborral, melyhez klip is készült. Még ugyanebben az évben két dalt készített a Zoohacker & Furák formációval, valamint Keresztes Ildikó 2016 őszén megjelent, Most c. lemezén az "Elég szép" c. Szűcs Norbert-Szabó Ágnes-szerzeményben duettet énekelt Keresztes Ildikóval.

2023-ban beválasztották  a Sztárban sztárba, és 3. helyezést ért el.

Presser Gábor egy 28 dalból álló könyvcédét  írt Oláh Ibolyának, ami 2018 őszén jelent meg a Helikon Kiadónál. A Voltam Ibojka  című könyvcédében Presser szövegei mellett helyet kaptak Erdős Virág, Kántor Péter, Parti Nagy Lajos, Sztevanovity Dusán, Varró Dániel, Závada Péter, Borbély Szilárd, Szép Ernő és Fejes Endre versei is. A kötetben a dalszöveg-versek mellett a kortárs szerzők, illetve a dalok felvételénél közreműködő vendégművészek gondolatai, Ibolyának-Ibolyáról szóló üzenetei is helyet kaptak.

Oláh Ibolyát olyan zenekarok, előadóművészek inspirálták a zenei pályán, mint Linda Perry, Alanis Morissette, Pink, Keresztes Ildikó, a Guns N’ Roses, a Rolling Stones, az Aerosmith és a Queen.

Diszkográfia

Szólólemezek

Slágerlistás helyezések

Közreműködő

Videóklipjei 
 2004. október 25.  Nem kell
 2005. november 13. Magyarország
 2011. december 1.  Még Utoljára

Színházi szerep
A Színházi adattárban regisztrált bemutatóinak száma: 1.

Filmszerep
2008: Tímár Péter: Casting minden

Elismerései 
 1998: Kifutó II. helyezés
 2004: Megasztár II. helyezés
 2004: Esélyegyenlőségi díj
 2004: Rádió1 Megasztár különdíj
 2004: Szabolcs megyei közgyűlés ezüst emlékérme
 2004: Gundel művészeti díj
 2004: Tiszadobért Gyűrű
 2004: Story értékdíj
 2005: Polgárjog-díj (nem vette át)
 2005: VIVA Comet: jelölés a „Legjobb énekesnő” kategóriában 
 2005: Miniszteri Elismerő Oklevél
 2006.: Fonogram díj: jelölés az „Év albuma” kategóriában
 2010.: Kornay Mariann művészeti díj
 Több arany-, platina- és dupla platinalemez
2022.: Petőfi Zenei Díj
2023.: Sztárban sztár 3. helyezés

Kiadványok 
 Oláh Ibolya naplója Anyácskától 2004. október 18.
 Aczél Gergő: Megasztár könyv
 A Napló-titok 2005. november „Tiszadobtól Brüsszelig” (Hadas Kriszta)
 Arató András: Arcnovellák
 Kardos Genovéva: Sikeresek, határok nélkül 2008. november 13.

Labdarúgó-pályafutása 

A 2005–06-os idényben két alkalommal szerepelt az MTK élvonalbeli csapatában kezdőjátékosként, és ezzel az ezüstérmes csapat tagja volt.
Mérkőzései
 2005. október 30. – Angyalföldi SI – MTK 0–7
 2005. november 5. – MTK – Debreceni VSC NLS 6–0

Jegyzetek

Források 
 Oláh Ibolya rajongói oldala
 Oláh Ibolya Múzeum (OIM) 
 Olahibolya.lap.hu – linkgyűjtemény
 Oláh Ibolya az IMDb-ben
 
 MusicBrainz
 
 

1978-ban született személyek
Élő személyek
Magyar könnyűzenei előadók
Magyar nők
Megasztár-versenyzők
Magyar női labdarúgók
Labdarúgócsatárok
Az MTK női labdarúgói
Magyar cigányok
Nyíregyháziak
Magyar LMBT zenészek
Gundel művészeti díjasok